ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλιση ζωής (αναδιατυπωμένη έκδοση)

2000/0162 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλιση ζωής (αναδιατυπωμένη έκδοση)

1- ΙΣΤΟΡΙΚΟ ΤΟΥ ΦΑΚΕΛΟΥ

- Στις 28 Ιουνίου 2000 η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλιση ζωής (αναδιατυπωμένη έκδοση) [1]. Η πρόταση υποβλήθηκε στο Συμβούλιο και στο Ευρωπαϊκό Κοινοβούλιο στις 28 Ιουνίου 2000.

[1] COM (2000) 398 τελικό, ΕΕ C 365 E, 19.12.2000, σ.1

- Στην 378η ολομέλειά της, στις 24 Ιανουαρίου 2001 [2], η Οικονομική και Κοινωνική Επιτροπή εξέδωσε ευνοϊκή γνωμοδότηση σχετικά με την πρόταση.

[2] ΕΕ C 123, 25.04.2001, σ.24

- Το Ευρωπαϊκό Κοινοβούλιο, κατά τη συνεδρίαση της ολομέλειας από 12-15 Μαρτίου 2001, ενέκρινε νομοθετικό ψήφισμα [3] το οποίο περιλαμβάνει τη γνωμοδότησή του σχετικά με την πρόταση της Επιτροπής. Το Κοινοβούλιο ενέκρινε το κείμενο της πρότασης της Επιτροπής χωρίς να προτείνει καμία τροπολογία.

[3] PE 298391. Εισηγητής: Λόρδος Inglewood.

- Στις 27 Μαίου 2002 το Συμβούλιο υιοθέτησε την κοινή θέση [4] η οποία αποτελεί το αντικείμενο αυτής της ανακοίνωσης.

[4] ΕΕ...........

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση αποσκοπεί κυρίως στο να διευκολύνει την κατανόηση και την εφαρμογή των ασφαλιστικών οδηγιών μέσω της αναδιατύπωσής τους σε ένα σαφές, συνεκτικό και πλήρες νομικό κείμενο. Με την πρόταση αναδιατυπώνονται σε ένα ενιαίο κείμενο όλες οι υφιστάμενες οδηγίες στον τομέα της ασφάλισης ζωής.

Πέρα από την καθαρή κωδικοποίηση των διατάξεων, κρίθηκε απαραίτητο να επέλθουν ορισμένες ήσσονος σημασίας προσαρμογές, οι οποίες δεν επηρεάζουν την ουσία του κειμένου. Οι προσαρμογές αυτές αφορούν μόνο παραλείψεις σε υφιστάμενα κείμενα, αποσαφήνιση ορισμένων νομικών καταστάσεων και απαλείψεις επωνυμιών επιχειρήσεων που έχουν πάψει τη δραστηριότητά τους και δεν υπάρχει πλέον λόγος να αναφέρονται. Η πρόταση υπερβαίνει επομένως τα όρια μιας αμιγούς κωδικοποίησης και για το λόγο αυτό καλείται «αναδιατύπωση».

Οι προσαρμογές που περιλαμβάνει η πρόταση της Επιτροπής αφορούν τα ακόλουθα σημεία, τα οποία δεν επηρεάζουν την ουσία του κειμένου: άρθρο 1, παράγραφος 1, σημείο ιγ), ορισμός της «ρυθμιζόμενης αγοράς». άρθρο 18 παράγραφος 3, ημερομηνίες για τη σωρευτική άσκηση δραστηριοτήτων. άρθρο 27, παράγραφος 3, στοιχείο α) υπολογισμός των «μελλοντικών κερδών». άρθρο 49, παράγραφοι 2 στοιχείο ζ), 3 και 4, πρόγραμμα δραστηριοτήτων. άρθρο 59, παράγραφος 2, παρεκκλίσεις και κατάργηση περιοριστικών μέτρων. και άρθρο 67, παράγραφος 1, κεκτημένα δικαιώματα υποκαταστημάτων.

3- ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

3.1. Το Κοινοβούλιο, σε πρώτη ανάγνωση, ενέκρινε την πρόταση της Επιτροπής χωρίς να προτείνει οποιαδήποτε τροπολογία

3.1.1. Στην κοινή θέση λαμβάνεται πλήρως υπόψη η πρόταση της Επιτροπής που εγκρίθηκε από το Ευρωπαϊκό Κοινοβούλιο σε πρώτη ανάγνωση χωρίς καμία τροπολογία.

3.2. Αλλαγές που εισάγονται με την κοινή θέση του Συμβουλίου

3.2.1. Μετά την εξέταση της πρότασης από την ομάδα εργασίας του Συμβουλίου, στο κείμενο της κοινής θέσης εισάχθηκαν ορισμένες νέες τεχνικές διορθώσεις και προσαρμογές προκειμένου να βελτιωθεί η συνοχή και η πληρότητα της οδηγίας. Όλες αυτές οι προσαρμογές δεν είναι ουσιαστικού χαρακτήρα και εμπίπτουν πλήρως στο πλαίσιο της διαδικασίας αναδιατύπωσης.

Η κοινή θέση περιλαμβάνει επομένως τεχνικές διορθώσεις και προσαρμογές της οδηγίας στα ακόλουθα σημεία:

- Στην αιτιολογική σκέψη αριθ. 23 της κοινής θέσης λαμβάνεται υπόψη η αιτιολογική σκέψη αριθ. 2 της οδηγίας 2000/64/EΚ [5], η οποία εκδόθηκε αφότου η Επιτροπή είχε υποβάλει την πρόταση για αναδιατύπωση.

[5] ΕΕ L 290, 17.11.2000, σ. 27

- Άρθρο 1, παράγραφος 1, στοιχείο ιη) της κοινής θέσης: στον ορισμό των στενών δεσμών, η έννοια του «ελέγχου» προσαρμόστηκε πλήρως στην διατύπωση που περιλαμβάνεται στην οδηγία 95/26/EΚ.

- Άρθρο 3, παράγραφος 7 της κοινής θέσης: η αναφορά στο "Caisse d'Epargne de l'Etat" του Λουξεμβούργου απαλείφθηκε δεδομένου ότι το ίδρυμα αυτό δεν ασκεί πλέον ασφαλιστικές δραστηριότητες.

- Άρθρο 16, παράγραφος 3 της κοινής θέσης: η παράγραφος αυτή προσαρμόστηκε προς το άρθρο 2 της οδηγίας 2000/64/EΚ.

- Άρθρο 18, παράγραφος 3 της κοινής θέσης: η ημερομηνία από την οποία η αρχή της εξειδίκευσης εφαρμόζεται σε επιχειρήσεις ασφάλισης ζωής στην περίπτωση της Αυστρίας, της Φινλανδίας και της Σουηδίας είναι η ημερομηνία προσχώρησης όπως και για τα άλλα κράτη μέλη που προσχώρησαν στην Ευρωπαϊκή Ένωση μετά την έκδοση της σχετικής οδηγίας.

- Άρθρο 20, παράγραφος 1, σημείο Β στοιχείο αi) πρώτο εδάφιο της κοινής θέσης: η τελευταία φράση διαγράφηκε προκειμένου να ληφθεί υπόψη η εισαγωγή του ευρώ.

- Άρθρο 51, παράγραφοι 3 και 4 της κοινής θέσης: το πρόγραμμα δραστηριοτήτων που απαιτείται για τα υποκαταστήματα από τρίτες χώρες που είναι εγκατεστημένα σε άλλο κράτος μέλος προσαρμόστηκε για λόγους συνοχής με το πρόγραμμα δραστηριοτήτων που απαιτείται από τις επιχείρησης ασφάλισης ζωής της ΕΕ βάσει του άρθρου 7 της κοινής θέσης.

- Το άρθρο 60, παράγραφος 2 της κοινής θέσης επανεισάγει κείμενο που περιείχε η αρχική οδηγία και το οποίο απαλείφθηκε στην πρόταση αναδιατύπωσης, διότι η διατήρησή του κρίθηκε χρήσιμη για να αποφευχθεί οποιαδήποτε σύγχυση ως προς το πεδίο εφαρμογής της διάταξης.

- Για την αποφυγή περιττών επαναλήψεων, το άρθρο 65 της κοινής θέσης συγχωνεύει σε μια ενιαία διάταξη το άρθρο 58 και το άρθρο 66 της πρότασης, τα οποία προέκυψαν από δύο διαφορετικές κωδικοποιημένες οδηγίες αλλά το περιεχόμενό τους είναι το ίδιο.

- Με το άρθρο 69, παράγραφος 2 της κοινής θέσης λαμβάνεται υπόψη η ημερομηνία θέσης σε εφαρμογή της οδηγίας 2000/64/EΚ, η οποία εγκρίθηκε μετά την υποβολή της πρότασης αναδιατύπωσης από την Επιτροπή.

- Η κοινή θέση εξαλείφει επίσης τα άρθρα 61 και 62 της πρότασης της Επιτροπής καθότι αφορούν μεταβατικές περιόδους που είχαν χορηγηθεί τότε από τις κωδικοποιημένες οδηγίες και των οποίων η ισχύς έχει ήδη λήξει.

- Το παράρτημα 5 της κοινής θέσης, το οποίο περιλαμβάνει κατάλογο των καταργούμενων οδηγιών και προθεσμίες εφαρμογής, προσαρμόστηκε ως προς την παρουσίασή του για λόγους βελτίωσης της σαφήνειας.

Όλες οι υπόλοιπες προσαρμογές που περιλαμβάνει η κοινή θέση αφορούν διορθώσεις καθαρά γλωσσικού και γραμματικού χαρακτήρα καθώς και την αρίθμηση των άρθρων της αρχικής πρότασης.

3.2.2. Για την όσο το δυνατόν πληρέστερη επικαιροποίηση της διαδικασίας αναδιατύπωσης των οδηγιών για την ασφάλιση ζωής, η κοινή θέση ενσωματώνει επίσης τις τροποποιήσεις της οδηγίας 79/267/EΟΚ οι οποίες μόλις θεσπίστηκαν με την προσφάτως εκδοθείσα οδηγία 2002/12/EΚ [6] σχετικά με τις απαιτήσεις περιθωρίου φερεγγυότητας για τις επιχειρήσεις ασφάλισης ζωής. Οι τροποποιήσεις αυτές αφορούν τις ακόλουθες αιτιολογικές σκέψεις και άρθρα της κοινής θέσης:

[6] ΕΕ L 77, 20.03.2002, σ 11

- Η αιτιολογική σκέψη αριθ. 39 της κοινής θέσης προσαρμόστηκε ώστε να ενσωματώσει την αιτιολογική σκέψη αριθ. 3 της οδηγίας 2002/12/EΚ.

- Η αιτιολογική σκέψη αριθ. 41 της κοινής θέσης συμπληρώθηκε προκειμένου να ενσωματώσει τις αιτιολογικές σκέψεις αριθ. 8 και 11 της οδηγίας 2002/12/EΚ.

- Η αιτιολογική σκέψη αριθ. 43 της κοινής θέσης ενσωματώνει την αιτιολογική σκέψη αριθ. 12 της οδηγίας 2002/12/EΚ.

- Η αιτιολογική σκέψη αριθ. 50 της κοινής θέσης συμπληρώθηκε με την ενσωμάτωση της αιτιολογικής σκέψης αριθ. 10 της οδηγίας 2002/12/EΚ.

- Το άρθρο 3, παράγραφος 6 της κοινής θέσης προσαρμόζεται για να ενσωματώσει την τροποποίηση που εισάγεται με το άρθρο 1, παράγραφος 1 της οδηγίας 2002/12/EΚ στο άρθρο 3 παράγραφος 2 της οδηγίας 79/267/EΟΚ

- Το άρθρο 27 της κοινής θέσης προσαρμόζεται για να ενσωματώσει την τροποποίηση που εισάγεται με το άρθρο 1 παράγραφος 2 της οδηγίας 2002/12/EΚ στο άρθρο 18 της οδηγίας 79/267/EΟΚ

- Το άρθρο 28 της κοινής θέσης προσαρμόζεται για να ενσωματώσει την τροποποίηση που εισάγεται με το άρθρο 1 παράγραφος 2 της οδηγίας 2002/12/EΚ στο άρθρο 19 της οδηγίας79/267/EΟΚ

- Το άρθρο 29 της κοινής θέσης προσαρμόζεται για να ενσωματώσει την τροποποίηση που εισάγεται με το άρθρο 1 παράγραφος 2 της οδηγίας 2002/12/EΚ στο άρθρο 20 της οδηγίας79/267/EΟΚ

- Το άρθρο 30 της κοινής θέσης ενσωματώνει το νέο άρθρο 20 στοιχείο α) που εισάγεται στην οδηγία 79/267/EΟΚ μέσω του άρθρου 1 παράγραφος 3 της οδηγίας 2002/12/EΚ.

- Το άρθρο 38 της κοινής θέσης ενσωματώνει το νέο άρθρο 24 στοιχείο α) που εισάγεται στην οδηγία 79/267/EΟΚ μέσω του άρθρου 1 παράγραφος 4 της οδηγίας 2002/12/EΚ.

- Το άρθρο 71 της κοινής θέσης ενσωματώνει την διάταξη περί μεταβατικής περιόδου του άρθρου 2 της οδηγίας 2002/12/EΚ για την εφαρμογή αυτής της οδηγίας.

- Με το άρθρο 69, παράγραφοι 3 και 4 λαμβάνεται υπόψη η διάταξη περί ημερομηνίας θέσης σε ισχύ που καθορίζεται στο άρθρο 3 της οδηγίας 2002/12/EΚ

- Το παράρτημα IV της κοινής θέσης περιλαμβάνει ορισμένες διατάξεις που θα συνεχίσουν να ισχύουν έως ότου αντικατασταθούν από τις διατάξεις των οδηγιών 2000/64/EΚ και 2002/12/EΚ που περιλήφθηκαν στη διαδικασία αναδιατύπωσης αλλά δεν θα έχουν ακόμη τεθεί σε εφαρμογή κατά τη στιγμή της έκδοσης της οδηγίας αναδιατύπωσης. Το παράρτημα αυτό αποσκοπεί στο να διασφαλίσει την ασφάλεια δικαίου σχετικά με τις εφαρμοστέες διατάξεις.

- Το παράρτημα VI της κοινής θέσης αντικατοπτρίζει πλήρως το παράρτημα V της πρότασης αναδιατύπωσης.

4- ΣΥΜΠΕΡΑΣΜΑ

Η Επιτροπή θεωρεί ότι η κοινή θέση του Συμβουλίου αντικατοπτρίζει σε πολύ μεγάλο βαθμό την ουσία της πρότασης της Επιτροπής την οποία ενέκρινε το Ευρωπαϊκό Κοινοβούλιο χωρίς να προτείνει οποιαδήποτε τροπολογία. Οι προσαρμογές και οι διορθώσεις που εισάγονται με την κοινή θέση του Συμβουλίου δεν συνεπάγονται καμία ουσιαστική αλλαγή και είναι εντός των ορίων της διαδικασίας αναδιατύπωσης. Η Επιτροπή συνιστά στο Ευρωπαϊκό Κοινοβούλιο την έγκριση αυτής της κοινής θέσης.